**ИЗВЕШТАЈ О СПРОВЕДЕНОЈ ЈАВНОЈ РАСПРАВИ**

**о Нацрту закона о изменама и допунама Закона о основама система образовања и васпитања**

**I**

Одбор за јавне службе Владе Републике Србије, на основу члана 41. став 3. Пословника Владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19-др.пропис), на седници одржаној 10. октобра 2019. године, донео је Закључак 05 Број 011-10177/2019, којим се одређује спровођење јавне расправе о Нацрту закона о изменама и допунама Закона о основама система образовања и васпитања (у даљем тексту: Нацрт закона), а на предлог Министарства просвете, науке и технолошког развоја.

Нацрт закона објављен је на званичној интернет страници Министарства просвете, науке и технолошког развоја, као и на Порталу е-управа, тако да су сва заинтересована лица своје предлоге, сугестије, иницијативе и коментаре могла да доставе на е-маил адресу: [javna.rasprava@mpn.gov.rs](mailto:javna.rasprava@mpn.gov.rs) са назнаком „за зосов“.

На е-маил адресу: [javna.rasprava@mpn.gov.rs](mailto:javna.rasprava@mpn.gov.rs) са назнаком „за зосов“, коментаре су доставили: Предшколска установа „Бамби“ у Бору, Републички завод за статистику, Агенција за квалификације, Дејан Николић, запослен у Националној служби за запошљавање и члан Радне групе за Регистар НОКС, Тим за социјално укључивање и смањење сиромаштва Владе Републике Србије и Стручна служба основних школа „Здружена школа“ из Бачке Тополе.

**II**

Министарство просвете, науке и технолошког развоја размотрило је све начелне и појединачне предлоге, сугестије, иницијативе и коментаре који су изнети и достављени путем формулара објављеног на званичној интернет страници Министарства и није прихватило следеће предлоге:

- Предлог да се прецизира да се додела Јединственог образовног броја (ЈОБ) односи искључиво на децу која похађају припремни предшколски програм, а не на сву децу уписану у предшколску установу није прихваћен, будући да је Нацртом закона предвиђено да се детету приликом првог уписа у установу која је у укупном систему формалног образовања и васпитања Републике Србије додељује ЈОБ-а, а осим тога предложено решење није у складу са концепцијом Нацрта закона.

- Предлог да се наметне обавеза високошколским установама и установама ученичког и студентског стандарда да воде стандардизоване и шифриране податке који могу служити у статистичке сврхе како би Републички завод за статистику и остале институције могле користити статистичке извештаје из регистра из члана 174. став 5. Закона; предлог да надлежно министарство преузме комплетну регистрацију установа у области образовања и васпитања (доделу матичног броја и ПИБ-а), укључујући и доделу решења као што то ради Агенција за привредне регистре за установе у области здравства; као и предлог да се осим регистрације оснивања и промена код установа ажурира и оснивање и промене код јединица у саставу (организационих делова) који су у саставу установе: вртићи, јаслице, припремне групе, издвојена одељења основних, средњих школа и факултета, није прихавћен, будући да је изменом члана 182. Закона предвиђено да прималац података из евиденција из члана 175. став 2. овог закона може бити и државни и други орган и организација, као и правно и физичко лице, под условом да је законом или другим прописима овлашћено да тражи податке, да су ти подаци неопходни за извршење послова из његове надлежности или служе за потребе истраживања, уз обезбеђивање заштите података о личности, а да прималац података из регистара из [члана 175.](http://we2.cekos.com/ce/index.xhtml?&action=propis&queries=&searchType=1&regulationType=1&domain=0&myFavorites=true&dateFrom=&dateTo=&groups=-%40--%40--%40--%40--%40-&path=12922003.html#c0175) став 4. овог закона може бити и државни и други орган и организација, као и правно и физичко лице, под условом да је законом или другим прописима овлашћено да тражи податке, да су ти подаци неопходни за извршење послова из његове надлежности, уз обезбеђивање заштите података о личности.

- Предлог да измене одредбе члана 18. ст. 4. и 5. Нацрта закона којим су измењене одредбе члана 182. Закона и којим су уређена питања која се односе на Агенцију за квалификације као примаоца података није прихваћена, будући терминологија предложених измена није у складу са новим Законом о заштити података о личности, као и због чињенице да ће Министарство преко ЈИПС-а обрађивати податке из регистара заједно са подацима које ће преузимати из релевантних евиденција које други органи воде у електронском облику у складу са законом и те податке ће Агенција примати директно од Министарства.

- Предлог да се измени Нацрт закона тако што ће се обезбедити веза са Законом о Националном оквиру квалификација Републике Србије (НОКС), односно да се на одговарајући начин реферише на Регистар НОКС-а и подрегистре који су његов саставни део, уз раздвајање: регистра квалификација са подрегистром стандарда квалификација и регистра ЈПОА са подрегистром програма обука – овај предлог је делимично прихваћен, јер је Регистар НОКС-а сада постао део ЈИСП-а, али није прихваћено раздвајање регистара на предложени начин.

- Предлог да се изврши измена члана 77. Закона о основама система образовања и васпитања није прихваћен, будући да члан 77. Закона није предмет измена и допуна Закона о изменама и допунама Закона о основама система образовања и васпитања.

- Предлог да се изврши допуна члана 134. Закона о основама система образовања и васпитања није прихваћен, будући да члан 134. Закона није предмет измена и допуна Закона о изменама и допунама Закона о основама система образовања и васпитања.